open-index/open-wikipedia-markdown huggingface dataset:
Garnet Wolseley

**Garnet Joseph Wolseley** (4 Junie 1833 – 25 Maart 1913) was 'n Britse Veldmaarskalk en Burggraaf wat in Ierland gebore is. Hy sluit op negentienjarige ouderdom by die Britse Leër aan. In 1873 was hy in bevel van 'n ekspedisie teen die Asjanti aan die weskus van Afrika. In 1875 is hy as generaal in bevelvoerende hoedanigheid in Natal gestasioneer. Hy word na Ciprus verplaas as eerste administrateur maar word na Suid-Afrika teruggeroep om lord Chelmsford te vervang na dié se neerlae in die Anglo-Zoeloe-oorlog. Hy beëindig die oorlog en neem Cetshwayo gevange. Daarna word hy as Goewerneur van Natal aangestel en hy stel 'n nuwe regeringstelsel in in Zoeloeland.

Ná die eerste anneksering van Transvaal deur Engeland word hy as Goewerneur aangestel. Hy beëindig die langdurige Sekhukhune-oorlog en stel 'n nuwe grondwet in vir Transvaal as Kroonkolonie. Hy keer terug na Engeland en speel 'n vername rol in die hervorming van die Britse Leër. Van 1895 tot 1899 is hy die opperbevelhebber van die Britse Leër. Hy skryf ook 'n aantal boeke insluitend die biografie van die Hertog van Marlborough. Hy is in 1913 in Menton aan die Franse Riviera oorlede.

Die dorp Wolseley in die Wes-Kaap is na hom vernoem.

## Bron 
* *Ensiklopedie van Suidelike Afrika*. Eric Rosenthal. 1967.

## Eksterne skakels
Bunny Yeager

**Linnea Eleanor Yeager** (13 Maart 1929 – 25 Mei 2014), bekend as *Bunny*, was 'n Amerikaanse fotograaf en model. Sy is veral bekend vir haar foto's van Bettie Page vir *Playboy Magazine* en vir foto's van naakte vroue gedurende die 1960's. Yeager is in Wilkinsburg, Pennsylvania gebore. Sy is op 85-jarige ouderdom aan hartversaking in Miami, Florida oorlede.

## Eksterne skakels 
* Amptelike webtuiste
*
Prediker

**Prediker** is die 21ste boek in die kanon van Hebreeuse Geskrifte wat as Ou Testament in die Bybel opgeneem is. Die boek Prediker soek 'n antwoord op die diepste lewensvrae, ook dié waarop die menslike wysheid nie 'n antwoord het nie. Die gang van die natuur en van die gebeurtenisse, die mens se inspanning en selfs sy genieting en sy wysheid, is alles sinloos, gejaag na wind. Wyse en dwase, mens en dier deel presies dieselfde lot. Boonop is die lewe vol teenstrydighede en wat God doen, is onbegryplik.

Die antwoord van die Prediker is dat die mens God moet dien, moet doen wat daar te doen is en die lewe as 'n gawe van God moet geniet. Dit moet gedoen word in verantwoordelikheid teenoor Hom.

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Khutsong

**Khutsong** is 'n township in die Wes-Rand, Gauteng, wat naby Carletonville geleë is. Die township het 62&nbsp;458  inwoners in 2011 gehad, waarvan 99,4% swartmense was. Khutsong se grootste huistale is Tswana (34,7%) en Xhosa (25,0%).

## Sien ook 
* Wedela
* Kokosi
* Simunye

## Verwysings
Avro Shackleton

Die **Avro Shackleton** was 'n Britse langafstand- maritieme patrollievliegtuig vir gebruik deur die Britse Lugmag (RAF) en die Suid-Afrikaanse Lugmag (SALM). Dit is ontwikkel deur Avro uit die Avro Lincoln bomwerper, self 'n ontwikkeling van die beroemde Avro Lancaster bomwerper. Die tipe se nooiensvlug was in 1949 en is vernoem na die Suidpool-ontdekkingsreisiger Sir Ernest Shackleton.

Aanvanklik (1958-1970) is dit slegs gebruik vir opsporing en bestryding van duikbote, maar in die tydperk 1957 tot 1984 ook as maritieme patrollievliegtuig in die lugmag van Suid-Afrika.

## Operasionele gebruik 
geen|duimnael|250x250px|Die Avro Shackleton was ’n maritieme verkenningsvliegtuig. Die skroefvliegtuig het vier enjins, brandstoftenke op die vlerkpunte en twee kanonne in die neus. Die bomdeure is oop en die “drom”-aftaster is ontplooi. Die vliegtuig word op 29 Januarie 1982 by Lugmagbasis Ysterplaat gesien tydens ’n inoefening vir die lugskou wat die volgende dag by die basis gehou sou word.

## Ongeluk 
duimnael|regs|240px|'n Suid-Afrikaanse Lugmag Avro Shackleton-wrak lê in die Saharawoestyn. (Neergestort op  13 Julie 1994)
Op 8 Augustus 1963 het 'n Shackleton (reg. 	1718/K) van die Suid-Afrikaanse Lugmag in die Stettynsberge vasgevlieg en al 13 bemanningslede het omgekom.

## Tegniese besonderhede 
## Verwysings
François-René de Chateaubriand

200px
**François-René de Chateaubriand**

**Franse skrywer, politikus, diplomaat en geskiedkundige**

----
**Gebore**  
4 September 1768 
in Saint-Malo, Bretagne, Frankryk

----
**Oorlede** 
4 Julie 1848 
in Parys, Frankryk

----

**Literêre stroming**
Romantiek

----

**Bekende werke**
*Atala**Génie du christianisme**René*''Mémoires d'Outre-Tombe''

**François-René**, vicomte **de Chateaubriand** ([fʁɑ̃swa ʁəne də ʃatobʁijɑ̃]; * 4 September 1768, † 4 Julie 1848) was 'n Franse skrywer, politikus, diplomaat en geskiedkundige. Chateaubriand, wat in 'n ou adellike familie uit Bretagne gebore is, word as die grondlegger van die Romantiek in die Franse literatuur en as een van die voorste 19de eeuse skrywers in Frankryk beskou. Baie van sy romans en verhale speel in Noord-Amerika af en beeld die lewe en lotgevalle van Indiane uit, soos byvoorbeeld *René*, 'n werk wat deur Johann Wolfgang von Goethe se *Die Leiden des jungen Werthers* geïnspireer is. 

Chateaubriand was 'n oortuigde monargis wat in 'n tyd, toe baie intellektueles hulle van die kerk afgewend het, met sy *Génie du christianisme* ("Die gees van die christendom", 1802) 'n werk geskryf het waarin hy die Rooms-Katolieke geloof verdedig. Vandag word sy outobiografiese ''Mémoires d'outre tombe'' ("Lewensherinneringe van anderkant die graf"), wat tussen 1848 en 1850 postuum gepubliseer is, egter as sy belangrikste werk beskou.

## Verwysings
Kabinet van Jacob Zuma, Mei 2014

|-
| style="border-top: 1px solid #999" | 180px|Jacob Zuma
|-
| style="border-top: 1px solid #999" | **President**:Jacob Zuma**Party**:*ANC*
|-
| style="border-top: 1px solid #999" | **Periode**:2014 – 2018Republiek van Suid-Afrika
|}

Op 24 Mei 2014 is Jacob Zuma vir 'n tweede termyn as die President van die Republiek van Suid-Afrika in sy amp ingehuldig.

Kort daarna, op 25 Mei 2014, het hy sy nuwe kabinet aangekondig. Terwyl sommige ministers (elf) uit die vorige kabinet hul poste behou het, is die meeste van die kabinet óf nuwe aanstellings, óf vorige kabinetsministers wat verskuif is na nuwe portefeuljes. Daar was 'n totaal van 35 ministeriële portefeuljes in die kabinet.

## Die tweede kabinet van Jacob Zuma 
: soos saamgestel op 25 Mei 2014:

## Partye 
## Skommelinge 
* Finansies: 10 Desember 2015 – Nhlanhla Nene uit, David van Rooyen in. 3 dae later: Van Rooyen uit, Pravin Gordhan in.
* Samewerkende regering en Tradisionele aangeleenthede: 13 Desember 2015 – Pravin Gordhan uit, David van Rooyen in.
* Staatsdiens en Administrasie: 15 Maart 2015 – Collins Chabane uit (oorlede), Nathi Mthethwa in (waarnemend).
* 17 Oktober 2017 – Blade Nzimande afgedank as Minister van Hoër Onderwys en Opleiding. Verskeie ander portefeuljeverskuiwings.

## Sien ook 
* Kabinet van Cyril Ramaphosa, Feb 2018
* Kabinet van Jacob Zuma, Mei 2009
* Jacob Zuma
* ANC
* Suid-Afrikaanse Kommunistiese Party

## Bron 
* S.A. Kabinetsministers *URL besoek op 23 November 2015*
Stadskerk van Umeå

Die **Stadskerk van Umeå** (Sweeds: *Umeå stads kyrka*) is 'n kerk in die sentrum van Umeå, Swede, tussen die Vänortspark en die noordelike oewer van die Ume-rivier. Die kerk is in 1894 ingewy.

Die kerk is deur die stadsargitek Fredrik Olaus Lindström ontwerp en is van bakstene gebou met 'n fondasie in steen. Die kerk is tussen 1892 en 1894 gebou en is die derde van 'n reeks van kerke op dieselfde plek. Drie restourasies met uitbreidings het die oorspronklike aansig van die kerk ietwat verander.

## Geskiedenis 
### Eerste restourasie 
duimnael|links|Die altaar in die Stadskerk van Umeå
In 1929 besluit die kerkraad tot 'n grootskaalse restourasie van die kerk. 'n Lekkende dak het die skildering op die plafon aangetas en het saam met ander defekte 'n stewige opknapping benodig, hiertydens is veral kleiner herstelwerk uitgevoer.

Die kasteelargitek, Knut Nordenskjöld kry opdrag om die kerk te inspekteer en voorstelle vir die restourasie in te dien, wat hy in 1930 voorlê. Sy voorstel lei tot hewige besprekings, veral aangaande die toevoeging van 'n altaar tussen die pilare. Op 27 Desember 1935 het die kerkraad uiteindelik besluit om met die kasteelargitek akkoord te gaan, en sy voorstel oor te neem. Op 17 Januarie word met die werk begin. Die orrelgalery en die koor is uitgebrei, ventilasiekanale is verskuif, binnedeure is aan die hoofingang bygevoeg, 'n deel van die vloer is vervang met kalksteen en die binnekant is in 'n sagte wit kleur oorgeverf.

Die kerk is op die eerste Adventssondag van 1937 weer in gebruik geneem. Die biskop van Luleå, Olof Bergqvist, was by die diens betrokke gewees.

## Verwysings 
## Eksterne skakel 
*  Umeå stads kyrka
London Borough of Barnet

:*Hierdie artikel handel oor die distrik (borough) in Londen. Vir ander gebruike, sien Barnet (dubbelsinnig).*

**Barnet** (amptelik in Engels as die *London Borough of Barnet*) is 'n distrik (*borough*) in die noorde van Groter-Londen, Engeland. Volgens die 2011-sensus het die distrik 'n bevolking van 356&nbsp;400 gehad. Bekend vir sy Joodse geskiedenis, in 2011 was 14,8 persent van Barnet se bevolking Joods; meer as enige ander plek in die Verenigde Koninkryk. Dit grens aan die graafskap Hertfordshire in die noorde en vyf ander Londen-distrikte in die ooste, suide en weste.

## Eksterne skakels 
* Barnet se amptelike webwerf

## Verwysings
Hemoglobien

duimnael|regs|180px|Die struktuur van die β-subeenheid
**Hemoglobien**, gewoonlik verkort tot **Hb**, is 'n proteïen in rooibloedselle wat suurstof in die liggaam sirkuleer. Hemoglobien het 'n kwaternêre struktuur en het twee α- en twee β-subeenhede.

Anemie verminder die bloed se vermoë om genoeg suurstof te vervoer, wat veroorsaak dat 'n persoon moeg, swak en kortasem voel. Ongeveer twee biljoen mense wêreldwyd het bloedarmoede, wat dit die algemeenste voedingsversteuring maak.

'n Tekort aan elemente soos yster, foliensuur en vitamien B12, wat die beenmurg benodig om rooibloedselle te vervaardig. Ystertekort-anemie is die algemeenste tipe, veral by vroue.

Algemene simptome sluit in:

* Moegheid en swakheid
* Kortasem
* Vinnige hartklop
* Lae bloeddruk
* Duiseligheid
* Hoofpyn
* Bleek vel, lippe en naels

'n Gereelde bloedtoets kan lae hemoglobien opspoor. Behandeling hang af van die oorsaak van die bloedarmoede. Ysteraanvullings of 'n dieet ryk aan yster en vitamiene kan help met ystertekort. In sommige gevalle kan mediese prosedures nodig wees.
Teenpous Clemens III

**Teenpous Clemens III** gebore **Wibert van Ravenna** of **Guibert van Ravenna** tussen 1020 en 1030 in Parma was in die jare 1080 tot 1100 'n teenpous teenoor die pouse Gregorius VII, Victor III, Urbanus II en Paschalis II. Clemens was 'n belangrike pous in die Investituurstryd tussen die Duitse keisers en die pousdom.

## Biografie 
Deur die bemiddeling van keiserin Agnes, volg Wibert vir Gunther van Bamberg op as keiserlike kanselier in Italië.  Koning Hendrik IV bevorder hom tot aartsbiskop van Ravenna in 1072.  Hy word biskop gewei deur Pous Alexander II in 1073.  Wibert het hom verset teen die politiek van Pous Gregorius VII en word in 1076 uit van sy amp onthef.  In die stryd tussen pous Gregorius en koning Hendrik IV kies hy kant vir die koning en word in 1078 verban en geëkskommunikeer.

Die sinode van Brixen kies hom op 25 Junie 1080 as pous.  Die koning trek op na Italië maar kon eers na omtrent twee jaar Rome verower.  Wibert is op 24 Maart 1084 in die Lateraanse basiliek gekroon en het toe op sy beurt Hendrik as keiser gekroon op 31 Maart 1084.

In Mei 1084 kom die Viking-koning Robert Guisard pous Gregorius te hulp.  Clemens vlug na Tivoli.  Die Vikings plunder Rome en Gregorius kon nie juis sy pousskap opneem nie. Clemens keer terug na Rome. Tydens die sinode van Mainz in April 1085 erken die Duitse biskoppe vir Clemens as die regmatige pous.  Clemens herroep in 1089 die ekskommunikasie van Hendrik IV  In 1096 word die Vikings uit Rome verdryf en Gregorius neem weer oor.

Clemens III bly aanspraak maak op die pousskap tot aan sy dood op 8 September 1100. Na sy dood kies sy aanhangers Theodoricus om hom op te volg.

### Die kollege van kardinale 
Tydens sy bewind het Clemens 29 nuwe kardinale (of pseudo-kardinale) aangestel. Omdat Clemens 'n teenpous was word die kardinale nie deur die Rooms Katolieke Kerk as sulks erken nie en word hulle **pseudo-kardinale** genoem.

#### Kardinaal-biskop 
* Pietro (biskop van Porto).
* Giovanni (biskop van Porto).
* Giovanni (biskop van Ostia).
* Alberto (biskop van Nepi).
* Tiderico (biskop van Albano).
* Alberto (biskop van Silva Candida) (later Teenpous Albertus).

#### Kardinaal-priester 
* Pietro (titelkerk onbekend).
* Anastase, (titelkerk: S. Anastasia.).
* Guerino (titelkerk: SS. XII Apostoli).
* Guido (titelkerk:  S. Balbina).
* Ottaviano (titelkerk: S. Susanna).
* Roberto, biskop van Faenza (titelkerk: S. Marco).
* Roberto (titelkerk onbekend).
* Adalmaro (titelkerk onbekend).
* Cenzio (titelkerk:  S. Crisogono).
* Deodato (titelkerk: S. Prassede).
* Giovanni (titelkerk: S. Prisca).
* Nicola, O.S.B. (titelkerk: S. Sabina).
* Romano (titelkerk: S. Ciriaco).
* Romano (titelkerk: S. Marco).
* Teuzo (titelkerk onbekend).
* Pietro (titelkerk onbekend).

#### Kardinaal-diaken 
* Secondo (diakonaat onbekend).
* Paolo (diakonaat onbekend).
* Maginulfo (diakonaat onbekend). (Later Teenpous Silvester IV).
* Ugo (diaken van die Heilige Paleis).
* Teodorico (diaken van S. Maria in Via Lata). (Later Teenpous Theodoricus)
* Guido (diakonaat onbekend).
* Pagano (diaken van S. Maria in Via Lata) .

## Verwysings
Ellie Goulding

**Elena Jane "Ellie" Goulding** (gebore 30 Desember 1986) is 'n Engelse sangeres en liedjieskryfster uit Hertfordshire. Sy is bekend vir 'n aantal gewilde liedere, soos "Lights", "Anything Could Happen" en "Burn".
Barnet (dubbelsinnig)

**Barnet** kan na een van die volgende plekke verwys:

* **Barnet**, 'n streek in noordelike Londen,
* **Barnet-distrik**, 'n distrik (*borough*) in Groter-Londen,
* **Barnet, Vermont**, 'n dorp in die Amerikaanse deelstaat Vermont.
Teenpous Theodoricus

**Theodoricus** of **Theodorik** was 'n teenpous in die Rooms Katolieke Kerk van 9 September 1100 tot Januarie 1101.  Na Teenpous Clemens III was hy die tweede teenpous teen Pous Paschalis II.

## Biografie 
**Theodoricus** was 'n monnik in die Orde van die Benediktyne in die klooster van SS. Trinita della Cava in Salerno en word later ab. In 1084 word Theodoricus deur teenpous Clemens III aangestel as kardinaal-diaken van Santa Maria in Via Lata en kort daarna as kardinaal-biskop van Albano. As gevolg van 'n fout in die “Annales Romani” word hy soms ten onregte as biskop van Santa Rufina aangedui. In 1098 lei Theodoricus 'n gesantskap na die Duitse keiser Hendrik IV.

Na die dood van Clemens III kies sy aanhangers vir Theodoricus as pous.  Hy word in die geheim gekroon in die nag van 9 na 10 September 1100. In teenstelling met die meeste pouse het hy sy eie naam behou as pous.  Theodoricus hou Rome in hande vir 'n paar maande na sy verkiesing.  Toe Paschalis egter in Januarie 1101 uit Suid-Italië terugkeer word hy gedwing om te vlug.  Paschalis se troepe het hom egter agterna gesit en gevang.  Paschalis het Theodoricus gevange geset in die klooster “La Cava” by Salerno.  Theodoricus het in die klooster gesterwe en is ook daar begrawe.  Sy aanhangers kies Albertus van Sabina as sy opvolger.

## Verwysings
Frederick Augustus Thesiger, 2de Baron van Chelmsford

**Frederick Augustus Thesiger** (31 Mei 1827 – 9 April 1905) was die 2de Baron van Chelmsford en 'n Britse soldaat. Op sewentienjarige ouderdom sluit hy aan by die Britse Leër. Later in sy loopbaan voer hy bevel oor die Britse troepe aan die Kaap en ook in die Anglo-Zoeloe-oorlog. Hy ly 'n verpletterende neerlaag tydens die Slag van Isandlwana en word deur lord Wolseley vervang. Ten spyte van 'n oorwinning tydens die Slag van Ulundi en ander plekke keer hy terug na Engeland. Hy is in 1905 op 77-jarige ouderdom oorlede.

Isandlwana.jpg|Nederlaag by Isandlwana
2nd Baron Chelmsford at Ulundi 1879.jpg|Skets van Frederick Augustus Thesiger kort voor die Slag van Ulundi
FredericThesigerBrompton2ndBaron01.jpg|Sy graf in die Brompton-begraafplaas, Londen
Lord Chelmsford Vanity Fair 3 September 1881.jpg|Karikatuur, 3 September 1881

## Bron 
* *Ensiklopedie van Suidelike Afrika*. Eric Rosenthal. 1967

## Eksterne skakels 
*
Slag van Roodewalstasie

Die **Slag van Roodewalstasie** het op 7 Junie 1900 tydens die Tweede Vryheidsoorlog plaasgevind. Roodewalstasie is drie kilometer suid van die Renosterrivier in die Vrystaat. 'n Mag van genl. Christiaan de Wet, saam met kommandant Piet Fourie, het die Britse garnisoen, wat die volgelaaide treine en 'n voorraaddepot opgepas het, aangeval. Nadat De Wet eers die telegraaf se drade afgesny het, het hy 'n boodskap na die Britse mag gestuur waarin hy hulle gevra het om oor te gee. Hulle het geweier waarop De Wet met sy aanval begin het. Die geveg het vir vyf ure geduur en het in De Wet se guns geswaai toe generaal Froneman daar opdaag met twee kanonne. Die Britte het onmiddellik oorgegee toe die bomme tussen hulle begin val het. Die Boere het meer as 500 kratte vol ammunisie gebuit. Later die nag het die Boere die oorblywende ammunisie, duisende lignietbomme en twee sakke pos opgeblaas. Die ontploffing laat 'n krater van 30 x 18 x 6 meter na.

Die Britse verliese was 45 gesneuweldes, 123 gewondes en 645 is gevange geneem. Die Boere het 8 burgers verloor en 24 is gewond.

## Sien ook 
* Skermutselinge van die Tweede Vryheidsoorlog

## Bron 
* *The War Reporter*. J.E.H. Grobler. Jonathan Ball Publishers. 2004.
Armada

duimnael|260px|Die Spaanse Armada en Engelse skepe in Augustus 1588, deur 'n onbekende skilder

**Armada** kan na een van die volgende verwys:

* 'n Vloot, dikwels van oorlogskepe.
* Spaanse Armada, vloot waarmee Spanje vir Engeland probeer inval het tydens die Spaans-Engelse Oorlog (1585-1604).
* Armada, 'n plek in die Amerikaanse staat Michigan.
* Armada Music, 'n platemaatskappy.
* Armada (genus), 'n genus van vlinders.

## Etimologie 
Armada is die Spaanse en Portugese woord vir 'n vloot, of 'n byvoeglike naamwoord vir "gewapen";
Armada is ook die Tsjeggiese en Slowaakse woord vir gewapende magte.
Balte

Die term **Balte** (afgelei van die Latynse naam van die Oossee, *Mare Balticum*; Litaus: *baltai*, Lets: *balti*) het twee verskillende betekenisse, afhangende daarvan of dit in 'n geografies-politiese of 'n taalkundig-etnografiese konteks gebruik word. Dit kan verwys na
* die bewoners van die drie Baltiese lande langs die Oossee – Litaue, Letland en Estland (van suid na noord), of
* die Baltiese stamme in die noordooste van Europa wat in taalkundige opsig naas Kelte, Germane, Slawiërs en Romane 'n selfstandige Baltiese groep binne die Indo-Europese taalfamilie vorm. Hierdie groep kan verder verdeel word in Litaus, Lets, Oud-Pruisies, Koers en ander idiome waarvan baie reeds in die prehistoriese tydperk of die vroeë geskiedenis uitgesterf het. Die enigste oorlewende moderne Baltiese tale is Litaus en Lets. Estnies, 'n taal binne die Fins-Oegriese taalfamilie, is nie verwant aan Balties nie.

duimnael|links|Baltiese stamme omstreeks 1200 n.C.
Hierdie artikel behandel die Baltiese volke as etniese groep.

## Etimologie 
As sambreelterm vir Baltiessprekende stamme – Oud-Pruise, Litauers, Letlanders, Koere, Semgalle en Sele – het *Balte* eers in 1845 met die publikasie van Georg Heinrich Ferdinand Nesselmann (1811–1881) se werk *Sprache der alten Preußen* ingeburger geraak. Nesselmann, 'n Duitse oriëntalis, filoloog en historikus, wat ook navorsing oor die vroeë geskiedenis van wiskunde gedoen het, het Litause (1850) en Oud-Pruisiese (1873) woordeboeke saamgestel en 'n bundel met Litause volksliedere (1853) gepubliseer.

## Eksterne skakels 
*
Teenpous Albertus

**Teenpous Albertus** gebore **Albertus van Sabina** was 'n teenpous teen Pous Paschalis II in die begin van die jaar 1101.  Hy was naas Teenpous Clemens III en Teenpous Theodoricus die derde teenpous in die investituurstryd.

## Biografie 
**Albertus** was 'n pseudo-kardinaal-biskop van Silva Candida, aangestel omtrent op 4 November 1084 deur Teenpous  Clemens III.
In Januarie 1101 is Teenpous Theodoricus wat deur die keiserlike party in die investituurstryd as pous aangestel was, gevange geneem deur die troepe van sy teenstander Pous Paschalis II.  Theodoricus se aanhangers benoem toe **Albertus van Sabina** as pous.  Soos sy voorganger behou Albertus sy eie naam as pousnaam.  Na 'n pontifikaat van slegs 'n paar maande word hy deur een van sy eie aanhangers verraai en val hy in die hande van Paschalis.  Paschalis set Albertus gevange in die Laurentius-klooster in Aversa.

Die keiserlike party het nie dadelik 'n opvolger vir Albertus gekies nie, maar wel geweier om Paschalis as die wettige pous te erken.  In 1105 kies die keiserlike party toe Teenpous Silvester IV as pous.

## Verwysings
Georg Heinrich Ferdinand Nesselmann

**Georg Heinrich Ferdinand Nesselmann** (24 Februarie 1811 in Fürstenau (tans Kmiecin, 'n stadsdeel van Nowy Dwór Gdański, Pole) – 7 Januarie 1881 in Koningsberg) was 'n Duitse oriëntalis, filoloog en wiskunde-historikus.

## Biografie 
Nesselmann het tussen 1831 en 1837 aan die Universiteit van Koningsberg wiskunde onder Carl Gustav Jacobi en Friedrich Julius Richelot en oriëntalistiek onder Peter van Bohlen gestudeer. Nadat hy in 1837 sy doktorsgraad verwerf het, is hy in Koningsberg as privaatdosent vir oriëntalistiek aangestel. Vanaf 1843 was hy buitengewone professor in Arabistiek en Sanskrit, en vanaf 1859 het hy 'n volle professoraat in dié twee vakke beklee.

As skrywer van akademiese werke het hy onder meer in 1842 Mohammed Beha-eddin ben Alhosaain se boek oor rekenkuns in Duits gepubliseer. In dieselfde jaar het hy 'n reeks boeke oor die geskiedenis van algebra begin waarvan slegs die eerste boekdeel oor antieke Griekse algebra voltooi is (onder andere met 'n vertaling van Archimedes se beesteprobleem).  

Nesselmann het die geskiedenis van algebra in drie historiese fases verdeel:
* 'n retoriese fase wat die tyd voor Diophantos van Alexandrië behels en waartydens wiskundige strukture en stellings nog uitsluitlik in woorde uitgedruk is; 
* 'n sinkopistiese fase wat met Diophantos begin het en waartydens reeds enkele wiskundige simbole (onder andere vir onbekendes en magsverheffings) gebruik is; en
* die simboliese fase van moderne algebra wat met François Viète (1540–1603) en René Descartes (1596–1650) begin het.

Teen die middel van die 1840's het die swaartepunt van Nesselmann se navorsing na taalkundige en taalhistoriese studies in die Baltiese taalgebied verskuif. 'n Aantal wetenskaplike werke en woordeboeke het uit hierdie navorsing voortgespruit, waaronder 'n werk oor die Oud-Pruisiese taal (*Die Sprache der alten Preußen an ihren Überresten erläutert* in 1845), 'n Litaus-Duitse woordeboek (*Wörterbuch der littauischen Sprache* in 1850), 'n bundel met Litause volksliedere (*Littauische Volkslieder* in 1853) en 'n tesourus van Oud-Pruisies (*Thesaurus linguae Prussicae* in 1873).

Met sy standaardwerk oor Oud-Pruisies van 1845 het Nesselmann *Balties* as sambreelterm vir Oud-Pruisies, Litaus en Lets in die taalkunde ingevoer.

## Werke 
* *Versuch einer kritischen Geschichte der Algebra*, G. Reimer, Berlyn 1842
* *Die Sprache der alten Preußen an ihren Überresten erläutert*, Reimer, Berlyn 1845
* *Wörterbuch der littauischen Sprache*, Gebrüder Bornträger, Koningsberg 1851
* *Littauische Volkslieder, gesammelt, kritisch bearbeitet und metrisch übersetzt*, Dümmler, Berlyn 1853
* *Ein deutsch-preußisches Vocabularium aus dem Anfange des 15. Jahrhunderts. Nach einer Elbinger Handschrift herausgegeben*. In: *Altpreußische Monatsschrift*, boekdeel 4, nommer 5, Koningsberg 1868
* *Thesaurus linguae prussicae*. Der preussische Vocabelvorrath, soweit derselbe bis jetzt ermittelt worden ist, nebst Zugabe einer Sammlung urkundlich beglaubigter Localnamen, Dümmler, Berlin 1873 (herdrukte uitgawe 1969), Digitalisat in die Open Library

## Verwysings
Winston-Salem

**Winston-Salem** is 'n stad in die Amerikaanse deelstaat Noord-Carolina met ongeveer 234&nbsp;349 inwoners. Dit is naby Greensboro in Noord-Carolina geleë. Die stad word Winston-Salem genoem, want dit het aanvanklik uit twee dorpe bestaan: Winston en Salem, wat later saamgesmelt het.

Winston-Salem is in sentraal Noord-Carolina geleë. Die *Interstate 40*-hoofweg loop deur die stad. Die stad het 'n gematigde klimaat met warm somers en koel winters. Dit kry ongeveer 1130,8&nbsp;mm reën per jaar en dit sneeu ook soms daar.

Die *Ou Salem* is 'n historiese deel van Winston-Salem. Besoekers kan hier leer hoe mense rondom 1800 gelewe het.
Spierdistrofie

**Spierdistrofie** is 'n groep siektes wat die muskuloskeletale stelsel verswak. Twee vorme van die siekte, Duchenne-spierdistrofie (vernoem na die Franse neuroloog Guillaume Duchenne) en Becker-spierdistrofie, beïnvloed gewoonlik mans omdat die gemuteerde gene op die "X" chromosoom geleë is. Vrouens kan ook ernstige simptome toon, tog is die persentasie vroulike spierdistrofie-lyers relatief klein.

## Eksterne skakels 
* www.muscular-dystrophy.org – Inligting oor spierdistrofie

## Verwysings
Lugmagbasis Langebaanweg

**Lugmagbasis Langebaanweg** (IATA: SDB, ICAO: FALW) is 'n militêre lugmagbasis van die Suid-Afrikaanse Lugmag (SALM) geleë by die dorpie Langebaanweg noord van Kaapstad in die Wes-Kaap, Suid-Afrika. 

Die basis se leuse is *Tenax Propisiti Vinco* – Deur volharding kom sukses.

## Tuiste van eenhede 
* Sentrale vliegskool - loods- en instrukteuropleiding
* 2 Lugonderhoudeenheid - Onderhoudsondersteuning
* 526 Eskader - Beskermingseskader

## Huidige vliegtuie 
Die Sentrale vliegskool gebruik 60 Pilatus PC-7s by Lugmagbasis Langebaanweg. 

Die Lugmag se Silwervalke-vertoonspan is by die Lugmagbasis Langebaanweg gestasioneer.

## Eksterne skakels 
* saairforce.co.za Lugmagbasis Langebaanweg
Pilatus PC-7

Die **Pilatus PC-7 Turbo Trainer** is 'n laevlerk, tandem-sitplek opleidingsvliegtuig, vervaardig deur *Pilatus Aircraft* van Switserland. Die vliegtuig is in staat om al die basiese opleidingsfunksies te verrig, insluitende kunsvlieg, instrument-, taktiese en nagvlieg. Dit word aangedryf deur 'n turboskroefmotor. Dit is deur meer as 20 lugmagte gekies as hul intree-opleier. Byna 500 vliegtuie is sedert sy bekendstelling in 1978 verkoop, waarvan die meeste steeds in diens is. Meer as een miljoen ure is al deur PC-7's wêreldwyd gevlieg.
links|duimnael|280x280px|'n Pilatus PC-7 van die Silwervalke
Die Suid-Afrikaanse Lugmag het 60 Pilatus PC-7s ontplooi vir opleiding by die Lugmagbasis Langebaanweg se vliegskool in die Wes-Kaap. Die Silwervalke vertoonspan wat ook hier gestasioneer is, gebruik 5 van dieselfde vliegtuie.
Rödåsel

**Rödåsel** is 'n klein nedersetting in die munisipaliteit van Umeå in Västerbottens län, 'n administratiewe distrik in die historiese Sweedse provinsie (Sweeds: *landskap*) Västerbotten. Die plek, met 'n bevolking van 96 (2010) inwoners en 'n oppervlakte van 19 hektaar, is naby die monding van die Rodan-waterloop in die Vindelälven geleë. Die naaste dorpe is Tavelsjö (10&nbsp;km), Vindeln (21&nbsp;km), Vännäsvägen (26&nbsp;km) en Umeå (38&nbsp;km). Die Länsväg 363-pad loop net buite die dorp verby. Administratief behoort Rödåsel saam met die dorpe Blomdal, Rödåliden, Rödånäs, Västra Överrödå, Älglund en Överrödå aan Rödåbygden.

## Beelde 

Lêer:Rodasel-dalarna-juli2013.jpg|"Dalarna" in Rödåsel
Lêer:Rodasel-bygdegarden-juli2013.jpg|Rödåsel se ou skool (en vandag se gemeenskapsentrum)
Lêer:Rodasel-macken-juli2013.jpg|Rödåsel se vulstasie

## Eksterne skakel 
* Webtuiste Rödåsel
Clean Bandit

**Clean Bandit** is 'n musiekgroep wat in 2009 in Cambridge (Engeland) tot stand gekom het. Die groep bestaan uit pianis en kitaarspeler Jack Patterson, violis Milan Neil Amin-Smith, tjellis Grace Chatto, en tromspeler Luke Patterson. Clean Bandit het wêreldwyde bekendheid verwerf met die vrystelling van hul nommer een-enkelsnit "Rather Be", gevolg deur hul debuutalbum *New Eyes* in 2014.

## Diskografie 
* *New Eyes* (2014)

## Verwysings
Mineraalwater

duimnael|'n Mineraalwaterbron

**Mineraalwater** is water uit 'n mineraalbron wat 'n sekere aantal minerale soos soute en swawelverbindings bevat. Dié minerale word deur die water tydens sy roete deur die aarde geabsorbeer. Die presiese samestelling word bepaal deur die bron en die rotse waardeur die water vloei. Byna eenhonderd verskillende minerale kom in mineraalwater voor. 

duimnael|links|Gebottelde mineraalwater
Natuurlike mineraalwater bevat soms ook koolsuur- of ander gasse; hierdie soort water word spuitwater genoem. Die koolsuur in mineraalwater het sy oorsprong in koolstofdioksied (CO2) wat uit die binneste van die aarde opstyg, veral in gebiede met vulkanisme. Sodra die opstygende gas met water in aanraking kom, word dit daarin opgelos en koolsuurgas begin vorm.

Mineraalwater word vanweë sy beweerde genesende eienskappe tradisioneel by sy bron gedrink of vir badbehandelings gebruik. Sodoende het plekke met mineraalwaterbronne tot gewilde herstellingsoorde ontwikkel. Vandag word mineraalwater meestal naby sy bron gebottel en bemark. Tans is daar wêreldwyd meer as 3&nbsp;000 verskillende handelsmerke van kommersieel gebottelde mineraalwater.

## Eksterne skakels 
*  Mineraalwaters van die Wêreld: Lys van handelsmerke per land 
*  Eupedia: Lys van Europese handelsmerke met inhoudsontleding
Klaagliedere van Jeremia

**Klaagliedere van Jeremia** is die 25ste boek in die kanon van Hebreeuse Geskrifte wat as Ou Testament in die Bybel opgeneem is. Hierdie boek bestaan uit gedigte in die vorm van liedere. Die boek handel oor die verskriklike dinge wat die volk van die Here deurgemaak het toe Jerusalem beleër en verwoes is en die bevolking in ballingskap weggevoer is. Die liedere sê dat dit die Here is wat dit gedoen het as straf vir die volk se sondes. Daar is 'n stemming van diepe droefheid in die liedere, maar ook 'n stemming van hoop en 'n oproep tot bekering.

## Bron 
* Die Bybel: Nuwe vertaling (Bybelgenootskap van Suid-Afrika)

## Eksterne skakels 
*
Akademie vir Skone Kunste (Umeå)

duimnael|280px|Ingang van die akademie

Die **Akademie vir Skone Kunste van Umeå** (*Konsthögskolan i Umeå*) is 'n Sweedse kunsskool aan die Universiteit van Umeå. Die kunsskool maak saam met die Umeå Akademie vir argitektuur, die Desinginstituut, die *Bildmuseet* en *HumlabX* deel uit van die Umeå Kunskampus.

## Opleidingskursusse 
Die kunsskool bied twee kursusse in die beeldende kuns aan: die driejarige baccalaureusgraad (BFA) en 'n tweejarige nagraadse Meesterskursus (MFA). Daar word ook kursusse in estetika I, II en III aangebied en somerkursusse word georganiseer. Die opleiding in beeldende kunste bevat praktiese sowel as teoretiese aspekte. Studente leer om te werk met hout, metaal, gips, brons, afdrukke, foto's, video's, klank en rekenaargebaseerde kuns.

Die werk van die studente word sedert 1993 deurlopend in hul eie kunsgalery uitgestal en op die jaarlikse uitstalling wat op die skoolterrein of in die nabygeleë *Bildmuseet* gehou word.

## Navorsing 
Die kunsskool doen ook navorsing op artistieke basis, verwant aan die nasionale "Artistieke Navorsing skool" (*Konstnärliga forskarskolan*) en 'n aantal ander navorsingsprojekte.

## Geboue 
Die opleiding is aanvanklik in 'n ou fabrieksgebou naby die Umerivier aangebied, waarvan die fasade in 1909 deur Sigge Cronstedt ontwerp is. Die fabriek is aanvanklik in 1910 geopen en was van die eerste belangrike nywerheid in die stad. Dit was tot 1954 in bedryf. Die ou fabrieksgebou is in 1986 in 'n skoolgebou omskep en die kunsskool het 'n jaar later ingetrek.

In die lente van 2012 het die Kunsakademie verhuis na 'n nuwe gebou, 'n eiendom op die kunskampus. Die voormalige gebou is in 2013-2014 weer verbou en word nou gebruik vir artistieke projekte en huisves die Akademie se kunsgalery.

## Kyk ook 
* Umeå Designinstituut
* Restaurantkollege van Umeå

## Verwysings 
## Eksterne skakels 
* Webtuiste van die Universiteit
Restaurantkollege van Umeå

Die **Restaurantkollege van Umeå** (Sweeds: *Restauranghögskolan vid Umeå universitet*, Engels: *Umeå University School of Restaurant and Culinary Arts*) is 'n kollege van restaurant- en kulinêre kunste aan die Universiteit van Umeå in die provinsie Västerbotten in Swede.

## Geskiedenis 
Die universiteit van Umeå begin in 1996 met opleiding in gastronomie en in 2002 het die Restaurant-kollege 'n afsonderlike eenheid binne die Universiteit van Umeå geword. Sedert die laat 1990's is die Sweedse kok Gert Klotzke 'n gasprofessor daar. In 2005 is een van Swede se mees internasionaal bekende sjefs en restauranteurs, Marcus Samuelsson as adjunk-professor van die kollege aangestel. Mathias Dahlgren-Matsalen, die Sweedse sjef van die gelyknamige restaurant in Stockholm en houer van twee Michelinsterre is 'n adjunk-professor by die kollege.

## Kyk ook 
* Akademie vir Skone Kunste
* Umeå Designinstituut

## Eksterne skakels 
* Webtuiste van die Kollege
Aschanska villan

duimnael|280px|Aschanska villan

**Aschanska villan** (*Aschanska villa*) is 'n gebou in Umeå in die provinsie Västerbottens län in Swede. 

## Geskiedenis 
Aschanska villan is deur die argitek Ragnar Östberg ontwerp en in 1906 gebou as verblyf vir kolonel Wilhelm Aschan, wat aan die hoof van die *Norrlands Dragonregemente* gestaan het en sedert 1901 naby Umeå gevestig was.

Die villa is van hout op 'n voetstuk van natuursteen gebou, met 'n geboë baaivenster en in dieselfde grootse styl as die Scharinska villan. Oorspronklik het die gebou vertikale raamstyle, verdeel in klein blokkies gehad. Die boustyl is "nasionaal romanties" en geboue met hierdie soort solderdakke word aangesien as ikoniese geboue in die middestad van Umeå. Die gebou is op 3 Maart 1980 beskerm as 'n monument (*Byggnadsminne*).

Achanska villan is op Strandgatan geleë, langs die Umerivier in die sentrum van Umeå. Die huis was in die jare 1942-1990 eiendom van die *Umeå Fabriks-och Hantverksförening* en word daarom ook die "Handwerkhuis" (*Hantverkshuset*) genoem. Die huis doen tans diens as 'n woonhuis en 'n restaurant.

## Beelde 

Lêer:Umeå stadsarkiv-1916-Interiör från Aschanska villan.jpg|Binnekant omstreeks 1916
Lêer:Umeå stadsarkiv-1916-Aschanska villan.jpg|Buitekant omstreeks 1916

## Verwysings
Blanke Zimbabwiërs

**Blanke** of **Wit Zimbabwiërs** (Engels: *White Zimbabweans*) is ’n term wat verwys na die wit etniese groep in Zimbabwe van meestal Britse afkoms. Die bevolking bereik sy hoogtepunt in 1975 met byna 300&nbsp;000 inwoners, maar het afgeneem tot 120 duisend in 1999. Vandag is daar minder as 30&nbsp;000 Blanke Zimbabwiërs wat nog in Zimbabwe woon. Die meerderheid blanke Zimbabwiërs praat Engels en daarna Afrikaans en Portugees. Blanke Zimbabwiërs is ook somtyds bekend as **Blanke Rhodesiërs** (*White Rhodesians*) of slegs net **Rhodesiërs** (*Rhodesians*) omdat meeste van hulle in Rhodesië gewoon het.

## Sien ook 
* Afrikaners
* Anglo-Afrikane

## Verwysings 
## Eksterne skakels
Teenpous Silvester IV

**Teenpous Silvester IV** was 'n teenpous in die Rooms Katolieke Kerk van 18 November 1105 tot 11 of 12 April 1111. Hy was die vierde teenpous tydens die pontifikaat van Pous Paschalis II gedurende die Investituurstryd.

## Biografie 
In 1101 was die teenpouse Theodoricus en Albertus gevange geneem deur Pous Paschalis.  Die Romeinse adel wat die keiser van die Heilige Romeinse Ryk in Rome verteenwoordig het, het egter geweier om Paschalis te erken.

Toe Paschalis in 1105 tydelik Rome verlaat het, het die adellikes onder leiding van Werner von Lenzburg, graaf van Anconaweer 'n nuwe pous benoem.  Hulle kies **Maginulfo**, aartspriester van St. Angelo in Peschiera. Maginulfo kies die naam **Silvester IV**.  Op 18 November 1105 word hy in die Lateraanse basiliek as pous gekroon.

Toe Paschalis die volgende dag reeds na Rome terugkeer, breek ernstige onluste uit.  Aanvanklik kon Silvester se troepe stand hou, maar in November is Silvester gedwing om te vlug.  Silvester vlug na Osimo, waar hy die beskerming van graaf Werner von Lenzburg geniet.

Keiser Hendrik V het investituur-reg asook die keiserstitel van Paschalis geëis. Paschalis het dit geweier.  Die keiser set Paschalis gevange en erken Silvester as pous.  In gevangeskap gee Paschalis noodgedwonge toe aan die keiser se eise.  Die pous en die keiser bereik 'n akkoord op 11 April 1105.  Keiser Hendrik onttrek sy steun aan Silvester en dwing hom om af te tree op 11 of 12 April 1111.  Silvester onderwerp hom aan Paschalis en vertrek na Osimo en sy beskermheer graaf Werner.

Met die aftrede van Silvester het dit gelyk of die skisma nou verby sou wees, maar toe Paschalis sewe jaar later sterf, was keiser Hendrik nie tevrede met die keuse van Pous Gelasius II as sy opvolger nie en stel Maurice Bourdin aan as Teenpous Gregorius VIII.

## Verwysings
Scharinska villan

duimnael|280px|Scharinska villan

**Scharinska villan** is 'n gebou in Umeå in die provinsie Västerbottens län in Swede. Die gebou is in Storgatan, langs Döbelns-park geleë.

## Geskiedenis 
Die villa is in 1904-1905 deur die argitek Ragnar Östberg gebou in opdrag van die familie Egil Unander-Scharin. In die jare 1950 was die familiesaak *AB Scharins Söner* daar geleë.

In 1959 is die gebou verkoop aan die munisipaliteit Umeå waarna dit 'n studentehuis is. Die villa is in 1981 as 'n nasionale monument (*Byggnadsminne*) beskerm.

Van 2006 tot 2013 is die gebou as rockklub gebruik. Die buitekant van die gebou is in 2014 opgeknap.

## Argitektuur 
Die gebou het drie verdiepings. Binne is die mure van die kamers voorsien van houtwerk en een van die kamers bevat 'n mosaïek. 

Die villa is in Victoriaanse styl gebou en het 'n pienk kleur. Die yster balkonne is in die rococostyl gebou. Die kerf van die hout voordeur vertoon blare en engelehoofde. Langs die villa is 'n aparte huis vir die tuinier, in 'n soortgelyke styl as die hoofgebou.

## Boeke 
*  Andrén Brit-Marie & Rosén Gull-Mari, *Ett par kulturyttringar i Umeå under sekelskiftet*, 1980 Umeå universitetsbibliotek 
*  Eriksson Karin, *Studier i Umeå stads byggnadshistoria: från 1621 till omkring 1895*, Umeå studies in the humanities, 0345-0155 ; 3, 1975, Umeå universitetsbibliotek 
*  Olofsson Sven Ingemar & Eriksson Karin, *Umeå stads historia 1888-1972*, 1972 Umeå kommunfullmäktige

## Beelde 

Lêer:Scharinska-dörr-2007-06-30.jpg|Die voordeur
Lêer:Scharinska villan - gårdshuset från söder.JPG|Die huis van die tuinier
Lêer:Umeå stadsarkiv-1905-Scharinska villan under byggnad.jpg|Die villa tydens die konstruksie in 1905

## Verwysings
Umbrië

**Umbrië** (Italiaans: **Umbria**) is 'n streek in sentraal Italië. Umbrië grens in die weste aan Toskane, in die noorde en ooste aan Marke en in die suide aan Latium. Die streek beslaan 8&nbsp;456&nbsp;km² en het 886&nbsp;239 inwoners in 2012 gehad. Die streek se hoofstad, Perugia, het ongeveer 168 duisend inwoners.

## Geskiedenis 
Umbria was 'n gewes in die antieke Italië, wat na sy bewoners, die proto-Italiese volk van die Umbri (Umbriërs) bewoon is. Dit was, onder die amptelike Latynse naam **Regio VI Umbria**, ook een van die veertien geweste waarin Augustus Italia onderverdeel het.

Die Umbri het oorspronklik 'n groter gebied bewoon, wat tot by die Porivier in die noorde gestrek het, maar is in die loop van die geskiedenis deur die Etruskers na hulle latere kleiner tuisland in die Appenyne-bergreeks teruggedring. In die tydperk van die 4de tot 2de eeu v.C. het die Umbri geleidelik onder Romeinse heerskappy gekom.

Die huidige Italiaanse Umbrië kom net gedeeltelik met die antieke gewes ooreen, wat van Narni in die suide in noordoostelike rigting tot by die omgewing van Ravenna aan die Adriatiese kus gestrek het en dus ook 'n groot deel van Sentraal-Italië ingesluit het, en wat tans by die Marche behoort. Die Sabynse gebiede in die omgewing van die moderne Norcia en die regteroewer van die Tiber was destyds nog nie by Umbria ingesluit nie en het deel uitgemaak van die Romeinse gewes Etruria. In hierdie gebiede was onder meer Perusia (die huidige Perugia) en Sarsina (die geboortestad van Plautus) geleë.

## Politiek 
In die streeksverkiesing van 2019 het die Lega Nord 'n verrassende oorwinning in die tradisioneel linksgesinde Umbrië behaal.

## Provinsies 
Die streek word in twee provinsies opgedeel:
* Perugia
* Terni

## Verwysings 
## Eksterne skakels
Alberante

**Alberante** is 'n voorstad in Alberton, Gauteng. Volgens die 2011-sensus het Alberante 'n bevolking van 1&nbsp;305 gehad, waarvan 77,0% Blankes was. Afrikaans (52,1%) en Engels (36,9%) is die grootste huistale.

## Sien ook 
* Albertsdal
* Brackendowns
* Brackenhurst
* Randhart
* Verwoerdpark

## Verwysings
Little Mix

**Little Mix** is 'n musiekgroep wat in 2011 in Brittanje tot stand gekom het. Die groep bestaan uit Perrie Edwards, Jesy Nelson, Leigh-Anne Pinnock en Jade Thirlwall. Little Mix het die TV-kompetisie *The X Factor* in 2011 met hulle liedjie "Cannonball" gewen. Hulle het wêreldwyd bekendheid verwerf met die uitreiking van hul nommereenenkelsnit "Wings", gevolg deur hul debuutalbum, *DNA*, in 2012. Die groep het meer as 3&nbsp;miljoen albums verkoop.

## Diskografie 
* *DNA* (2012)
* *Salute* (2013)
* *Get Weird* (2015)
* *Glory Days* (2016)
* *LM5* (2018)
* *Confetti* (2020)

## Verwysings 
## Eksterne skakels 
* Amptelike webtuiste
Anti-inflammatoriese middel

duimnael|250px|Aspirien-tablette, 'n algemene anti-inflammatoriese middel

'n **Anti-inflammatoriese middel** is 'n geneesmiddel, 'n chemiese stof, vir die behandeling van pyn. Anti-inflammatoriese middels maak sowat die helfte van pynstillers uit, wat die pyneffek verlig deur die vermindering van inflammasie in teenstelling met opiate en opioïede, wat direk op die sentrale senuweestelsel inwerk.

## Nie-steroïed anti-inflammatoriese middels 
Nie-steroïed anti-inflammatoriese middels (NSAIMs) verlig pyn deur die inhibering van die siklo-oksigenase (COX)-ensiem. Die COX-ensiem is behulpsaam met die vorming van prostaglandiene, die oorsaak van inflammasie. In sy geheel, verhoed die NSAIMs dat prostaglandiene ooit gesintetiseer word, dit lei tot die vermindering of uitskakeling van pyn. 

Algemene voorbeelde van NSAIMs is: aspirien, diklofenak, ibuprofeen, en naprokseen. Die nuwer spesifieke COX-inhibeerders word nie saam met die tradisionele NSAIMs geklassifiseer nie, selfs al het hulle vermoedelik dieselfde werkingswyse. 

Aan die ander kant is daar pynstillers wat algemeen geassosieer word met anti-inflammatoriese middels, maar wat geen anti-inflammatoriese effekte het nie. 'n Voorbeeld hiervan is parasetamol, wat in die VSA *asetaminofen* genoem word en onder die handelsnaam "Tylenol" verkoop word. In teenstelling met NSAIMs, wat pyn en inflammasie verminder deur die inhibering van COX-ensieme, het parasetamol reeds in 2006 getoon dat dit die heropname van endokannabinoïdien stuit, wat slegs pyn verminder, en verduidelik waarom dit 'n minimale effek op inflammasie het.
Teenpous Gregorius VIII

:  Vir die wettige pous met dieselfde naam sien Pous Gregorius VIII.

**Gregorius VIII** gebore **Maurice Bourdin** (of in Latyn **Mauritius Burdinus**) was 'n teenpous in die Rooms Katolieke Kerk van 1118 tot 1121.  Aanvanklik was hy 'n teenpous teen Pous Gelasius II en na Gelasius se dood teen Pous Callixtus II.

## Biografie 
**Maurice Bourdin** was 'n monnik in die klooster van Cluny.  In 1099 word hy aangestel as biskop van Coimbra in Portugal en in 1108 as aartsbiskop van Braga.  As aartsbiskop raak hy in konflik met Pous Paschalis II en sluit aan by die keiserlike party in die Investituurstryd. In 1117 spreek Paschalis die banvloek oor hom uit.  Op Paassondag 23 Maart 1117 word Hendrik as keiser gekroon deur Maurice.

Toe Paschalis op 21 Januarie 1118 sterwe kies die kardinale in Rome Pous Gelasius II as sy opvolger sonder om die goedkeuring van keiser Hendrik V te vra.  Die keiser weier om Gelasius te erken, ruk op na Rome en verjaag Gelasius.   Onderhandelinge tussen die keiser en die pous het gevolg, maar misluk. Op 8 Maart 1118 stel die keiser Maurice Bourdin aan as pous en hy kies die naam **Gregorius VIII**.

Kort daarna sterf Gelasius en die kardinale kies Pous Callixtus II as sy opvolger.  Callixtus bekragtig die banvloek oor Hendrik en Gregorius.  In 1120 het Callixtus se leër Rome verower.  Die keiser meng nie in nie en Gregorius moet vlug na Sutri.  In April 1121 stuur Callixtus sy leër na Sutri en na 'n beleg van agt dae lewer die burgers van die stad Gregorius uit aan Callixtus op 22 April. Callixtus ontneem Gregorius van sy pouslike waardigheid en neem hom gevange. Gregorius sterwe laat in die jaar 1137 in die klooster La Cava in Salerno..

In 1122 kom die pous en die keiser tot 'n vergelyk tydens die Konkordaat van Worms en is die Investituurstryd min of meer verby, hoewel dit weer effens opgevlam het tydens die bewind van keiser Frederik I Barbarossa.

### Die Kollege van kardinale 
Sover bekend  het Gregorius geen kardinale aangestel nie, maar drie kardinale aangestel deur Teenpous Clemens III het in Maart 1118 by Gregorius aangsluit en hulle eie kollege van kardinale gevorm. Hulle was:
* Romanus – kardinaal-priester van S. Marco
* Cinthius – kardinaal-priester van S. Crisogono
* Teuzo – kardinaal-priester en legaat van Clemens III in Hongarye

## Verwysings
Universiteit van Umeå

[duimnael|280px|*[Norra skenet*]]
duimnael|280px|Die plan van die universiteit

Die **Universiteit van Umeå** (*Umeå universitet*) is 'n openbare universiteit in die Sweedse stad Umeå. Die universiteit is in 1965 gestig en is op vier na die oudste universiteit in Swede. In 2012 was die universiteit volgens die Britse tydskrif "Times Higher Education (THE)" die 23ste hoëronderwysinstelling ter wêreld wat minder as 50 jaar bestaan.

In 2013 het die Universiteit van Umeå meer as 36&nbsp;000 geregistreerde studente gehad, waarvan 17&nbsp;000 voltydse studente (insluitend nagraadse studente) was. Die universiteit het meer as 4&nbsp;000 werknemers, waaronder 365 professore.

## Organisasie
Die Universiteit van Umeå het vier fakulteite en het nege institute op sy kampus, benewens nog enkele afhanklike inrigtinge in die stede Skellefteå en Örnsköldsvik.

### Die fakulteite 
* Fakulteit Kunste
* Fakulteit Geneeskunde
* Fakulteit Wetenskap en Tegnologie
* Fakulteit Sosiale Wetenskappe

### Die institute 
* Umeå Designinstituut 
* Umeå Instituut vir Tegnologie 
* Akademie vir Argitektuur 
* Handelskollege van Umeå (USBE) 
* Pedagogiese Akademie Umeå (USE) 
* Akademie vir Skone Kunste 
* Umeå Sentrum vir Sportwetenskappe 
* Restaurantkollege van Umeå

## Verwysings 
## Eksterne skakels 
* Webtuiste van die Universiteit
Umeå Designinstituut

Die **Umeå Designinstituut (UID)** (*Designhögskolan i Umeå*) is 'n instituut van die Universiteit van Umeå in Umeå, in die provinsie Västerbotten in Swede.

UID is in 1989 geopen en is uitsluitlik bedoel vir die onderrig van nywerheidsontwerp, ontwerp oor vervoer en interaktiewe ontwerpe. Die instituut is tussen die belangrikste kampus en die sentrum van Umeå geleë, as deel van die Umeå Kunskampus.

UID is die enigste Skandinawiese skool wat op *Bloomberg BusinessWeek* in die top-60 lys van ontwerpskole in die wêreld in al drie die lyste (2006, 2007 en 2009) gelys is en is ook genoem as een van die 18 beste ontwerpskole in die wêreld in 2010. In 2011 is UID deur die "red dot instituut" as die naasbeste ontwerpinstituut in Europa en Amerika aangewys en in 2012 behaal UID die eerste plek.

## Kyk ook 
* Akademie vir Skone Kunste
* Restaurantkollege van Umeå

## Verwysings 
## Eksterne skakels 
* Webtuiste van die Instituut
* BusinessWeek's list of the 30 design schools considered best in the world, 2009 
* BusinessWeek's list of the 60 design school considered best in the world, 2006 
* BusinessWeek's list of the 60 design school considered best in the world, 2007